Besige bytjie | strooimeisie
Augustus 13, 2018 / strooimeisie
Ek het vandag een van die blouste blou Maandae ooit gehad.
Onvoltooide verslae het oor die naweek aangeteel op my kantoorrekenaar (waar kry ek kondome vir papierwerk?); kollegas wat tot op die laaste nippertjie wag om dit te doen waarvoor hulle betaal word en dan nie klaarkry nie het my humeur beproef (nee, ek het nog ‘n werk en sit nie agter tralies nie); opdragte wat van die bokant van die leer uitgebulder is, is moeitevol maar korrek en effektief afgehandel… Die dag was vol.
Ná ‘n lekker aandete (die enigste ete van die dag, tensy jy ‘n sonneblomsaad-beskuitjie en koppie koffie inreken wat ek sommer skuins oor een van die verslae geniet het) en ‘n glas rooi Pino voel ek hoe die moeg nog so half nukkerig aan my klou.
Vroegerig gaan slaap roep my. Vroegerig opstaan is my voorland. My werk vir die dag is nog nie klaar nie, maar ek kan voel dat ek hard gewerk het, dat ek produktief was. En dit gee aan hierdie doodse moegheid wat oor my gekom het tóg betekenis. Want ék het vandag iets gedoen. En dié gedagte is baie lekker!
← When I’m all grown up
‘n Eintlike bieg →
9 thoughts on “Besige bytjie”
Augustus 14, 2018 om 03:45
Vir my ook lekker om te sê my werk is ordentlik gedoen. Werkstrots!
Augustus 14, 2018 om 07:33
Dis lekker om besig te wees!
Augustus 14, 2018 om 11:17
Jip – dit laat die tyd ook sommer so vlieg!
Augustus 14, 2018 om 10:02
Dit klink vir my of jy jou bes gedoen het. 😁
Augustus 14, 2018 om 11:16
Altyd! As ek nie my beste kan gee nie, dan gee ek eerder niks nie.
Augustus 14, 2018 om 11:27
Ek voel ook so. 😁
Augustus 14, 2018 om 11:12
Teen die blouste lug sien mens soms die witste wolk (of so iets). Jy, wit wolkie, bring verfrissende lentebuitjies in baie mense se lewens. Soos die Ingelse sou sê: “A force to be reckoned with”.
Augustus 14, 2018 om 11:15
Dankie, liewe André! 😊
Augustus 14, 2018 om 15:55
Lyk my jy vat nou die werklas by die kraag en storm voort. Doe zoo voort.